Koblede vinduer og døre 1+2 (Triowood+)

**1. Generelt vedrørende vindues og dør leverancen**

Producenten skal være certificeret under DVV, samt følge Vinduesindustriens tekniske bestemmelser.

Fabrikken skal ligeledes være godkendt til DVV/Vinduesindustriens 2-ØKO-behandling. Elementerne skal leveres med 20 års garanti mod rådskade i udvendigt træ, forudsat at elementerne er korrekt monteret og vedligeholdt.

Det påhviler entreprenøren at foretage opmåling på stedet samt kontrollere det endelige antal.

Elementerne skal som standard overholde energimærke A og være dokumenteret i energimærkningsordningen.

**2. Trækvalitet**

Rammer, karm, sprosser og poste udføres i fyrretræ med minimum 99% kerneandel i udadvendte dele af profilerne. Det tilstræbes således via udvidet kvalitetssikring hos både træleverandøren og interne processer, at der ikke må forekomme kerneandele under 99% på noget udvendigt sted på elementerne.

Rammer, karm og poste udføres indvendigt i fyrretræ af god og knastfri kvalitet. Her er der ingen krav om kerneandel.

Der anvendes fingerskaret træ både indvendigt og udvendigt i kontrolleret opskæringsteknik, som sikrer ensartethed i årestrukturen via continuous grain teknologi.

Under produktion af elementerne, forbeholder kunde/rådgiver sig ret til at besigtige, kontrollere og opnå dokumentation for træets kvalitet iht. nærværende kravsspecifikationer.

# 3. Koblede elementer

Karme 50 x 128 mm. Tætningsliste skal være indnotet i karmfalsen, således den ikke er synlig ved lukkede rammer. Skrå karmfalse for at minimere luft imellem karm og ramme.

Udvendige vinduesrammer 52 x 28 mm, udvendige dørrammer 91 x 28 mm. Der må ikke være overfalsning på de indvendige vinduesrammer, og ligeledes kræves forskudt rammeprofil, så den indvendige ramme er lavere end den udvendige mht. optimalt lysindfald og synlig profil i udvendig ramme.

Det er vigtigt, at rammerne er udført med plane, tætte snedkersamlinger uden affasninger.

Elementer udføres med 19 mm sprosser.

# 4. Glas

I den udvendige ramme anvendes float glas, som ilægges med linoliebaseret kit. Det skal dokumenteres, at det anvendte kit ikke kræver overmaling i mindst 5 år.

I den indvendige ramme anvendes 2 lags termorude med lys varmkant. Termoruden skal monteres med special glasliste, der er forsynet med et diffusionsåbent bånd, som forhindrer skidt og insekter mellem rammerne. Diffusionsbåndet har samtidigt en lyddæmpende effekt.

# 5. Beslag

Vinduer skal som standard udføres med galvaniserede hamborghængsler, og hvide vugge anverfere og stormjern. Rammerne sammenkobles med magnetbeslag.

OBS. *(Alternativt kan tilbydes hjørnebåndshængsler med rumpestabler eller indstukne stabler).*

Døre skal som standard udføres med galvaniserede hamborghængsler.

# 6. Overfladebehandling

Overfladebehandlingen skal opfylde krav for ”Dansk Indeklima Mærkning” og Vindues ­Industriens Tekniske Bestemmelser pkt. 5.3.4 beskrivende behandlingssystem 2 ØKO.

Der skal anvendes et flerlags vandbaseret diffusionsåbent træbeskyttelsessystem. Træbeskyttelsen skal overordnet opfylde EN599-1, EN113, EN152 og EN927. Alle lag skal indeholde svampe- og skimmeldræbende fungi­cider. Toplakken skal opfylde EN927-6 i forhold til UV-beskyttelse.

Den samlede lagtykkelse på synlige flader skal være 100 – 140 µ.